**Reagim publik nga Rrjeti i Grave të Kosovës rreth Planit Zhvillimor për Prishtinën**

Rrjeti i Grave të Kosovës reagon ndaj ftesës së Kryetarit të Prishtinës, Përparim Rama, për mbledhjen e sotme të Kuvendit të Komunës së Prishtinës, ku parashihej votimi i Planit Zhvillimor për Prishtinën. Miratimi i këtij dokumenti është shtyrë për shkak të mungesës së kuorumit në Asamblenë Komunale.

Ky plan nuk është bërë pjesë e konsultimeve publike, duke anashkaluar të drejtën e qytetarëve për t'u informuar dhe për të dhënë mendimin e tyre mbi një dokument kaq të rëndësishëm për zhvillimin e kryeqytetit. Një veprim i tillë dëmton transparencën dhe e përjashton qytetarin nga proceset vendimmarrëse.

“Nëse nuk votohet sot, qytetarëve u mohohet e drejta të jenë pjesë e një procesi që vendos për lagjet, infrastrukturën, gjelbërimin dhe zhvillimin urban të Prishtinës”, ka shkruar Kryetari Rama në Facebook. Megjithatë, kjo e drejtë nuk duhet të vijë pas votimit të planit – qytetarët duhet të jenë të përfshirë që në fazën e hartimit të tij. Vetëm kështu mund të garantohet një proces transparent dhe me pjesëmarrje të mirëfilltë publike. U bëjmë thirrje anëtarëve të Kuvendit Komunal të mos e miratojnë planin pa u bërë ai fillimisht publik dhe pa u hapur për konsultime me qytetarët.